﻿Petronela Ionescu Master Dramaturgie-Filmologie, anul 2 Teatrul Postdrmatic – Hans-Thies Lehmann (prezentare) Teatrul postdramatic este teatrul de după drama, teatrul nou, un teatru al contemporanului, care, deşi are deja o generaţie în urmă, continuă să nască polemici Motivaţii Lehmann regândeşte istoria modernă a teatrului, îndreptându-şi atenţia către spectacol, către performance, nu spre piesele de teatru scrise Marile texte scrise în secolul XX şi problema montării lor în prezent, îl fac pe acesta să întrevadă logica teatrului postdramatic ca fiind o evoluţie naturală În primul rând, el motivează de ce a fost nevoie să scrie această carte, vorbind despre un fenomen teatral care a ajuns să ia amploare în prezent Indiferent de cum a fost văzut la început, acest tip de teatru, nedefinit încă în anii 70, făcea parte din istorie Apare aşadar necesitatea de a-l defini si de a-i găsi categoriile stilistice Premise Toate teoriile despre teatru elaborate in secolul XX s-au referit la teatrul dramatic, al textului, indiferent de stilistica şi forma sa, care presupune existenţa unei poveşti coerente Reformele privind actorul, mişcarea, psihologizarea, toate acestea sunt adăugate „dramei”, fără să-i distrugă nici o clipă caracterul dramatic Lehmann vorbeşte şi despre faptul că unele dintre aceste viziuni estetice pot fi considerate premergătoare contextului artistic în care s-a dezvoltat teatrul postdramatic Apariţia acestui tip de teatru a fost bineînţeles influenţată şi de contextul social; raportarea permanentă la societate şi la contemporaneitate este reflectată în orice artă, în orice perioadă a ei Criza discursului teatral de sfârşit de secol XIX face loc unei epoci marcate de experimente Lehmann identifică, în capitolul dedicat „preistoriei” teatrului post-dramatic, etapele care trasează calea acestuia Avangarda istorică, începând cu scandalul creat de Jarry, propune o primă reteatralizare a teatrului, distrugând convenţiile şi continuă cu provocarea adresată de futurişti (impulsuri agresive), suprarealişti (logica visului) şi dadaişti (elogiul nonsensului) În paralel cu aceştia, simbolismul mai face un pas către teatrul postrdamatic prin Maeterlinck şi piesele sale statice, în care limbajul teatral este unul poetic şi independent Artaud aduce un teatru energetic, dincolo de reprezentare, al gesturilor şi emoţiilor prezente Oricât de vizionară ar fi opera lui, acesta pare să fie cel mai aproape de ceea ce înseamnă teatrul postdramatic O dată cu Brecht, se conturează un moment decisiv în ceea ce priveşte estetica teatrală Teoria sa impune o reinterogare a funcţiei şi mecanismelor teatrului Teatrul epic devine punctul de plecare a noilor estetici, inclusiv a celor care vor conduce către teatrul postdramatic Totul culminează cu noua avant-gardă a teatrului absurd, a cuvintelor goale de conţinut, alături de dezintegrarea dialogului în textele lui Heiner Muller Teatru postdramatic vs Teatru dramatic Fiind un teatru post-brechtian, teatrul post-dramatic, comparat cu cel dramatic, seamănă în mare măsură, cu schema făcută de Brecht pentru a arăta diferenţele între epic şi dramatic, în favoarea celui dintâi Teatrul postdramatic reprezintă o consecinţă a pluri-perspectivismului simultan, bazându-se pe evoluţia tehnologică şi prezenţa permanentă a mijloacelor media în orice domeniu Informaţiile circulă în acelaşi timp pe mai multe canale de percepţie, fără nicio legătură directă între ele, asta conduce la o modificare şi o reconfigurare a peisajului teatral În jurul anilor 80, practicieni precum Robert Wilson, Jan Fabre sau Jan Lawers aduc o nouă perspectivă, mai mult sau mai puţin înţeleasă de public Teatrul postdramatic pune accent pe schimbul continuu între teatru şi text Dacă teatrul dramatic este unul al reprezentării, atunci teatrul postdramatic este cel al prezenţei Discursul teatral nu are neapărat nevoie de cuvânt, de text, ci de un limbaj scenic autonom aparţinând oricărui element (vizual, auditiv, gestual, etc) Textul este un instrument pentru reprezentarea teatrală, construcţia sa lingvistică nu mai păstrează caracterul dramatic specific, iar princiipile narative, în sensul de „fabulă”, dispar Fragmentarea acţiunii dramatice, ignorarea regulii celor trei unităţi, ruptura de sens, eterogeniatea stilistică, hipernaturalismul, grotescul şi neo-expresionismul sunt câteva din trăsăturile postdramatice Acestea se regăsesc şi în forme ale teatrului dramatic, diferenţa o face felul în care acestea sunt combinate şi, mai mult, îşi pot schimba radical înţelesul în funcţie de context Dinamica scenică, redată mai ales de corp (mişcare, ritm, respiraţie), face din teatrul postdramatic un teatru al prezenţei, care nu mai ţine cont de ierarhie sau de constrângerile dramatice Teatrul postdramatic nu se dezice dramei, este mai degrabă o ramificaţie a organismului dramatic Folosirea prefixului „post” implică o cercetare dincolo de limitele trasate până în prezent, dar cu o referinţă permanentă la acestea De aceea teatrul, ca şi orice altă artă, nu poate evolua fără o raportare la formele artistice anterioare Simpla negare a unor estetici nu impune noi norme, ci trebuie să se creeze ceva nou, o identitate specifică Postdramatic sau postmodern În lucrarea sa, Lehmann înlocuieşte termenul de „postmodern” folosit pentru a caracteriza noua mişcare teatrală, cu termenul de „postdramatic” El propune o reevaluare a schimbării produse în folosirea semnelor scenice, în postdramatic, care prezintă diferenţe importante faţă de viziunea modernistă şi postmodernistă a teatrului dramatic Asocierea între teatrul postdramatic şi teatrul postmodern e dată de ambiguitate, celebrarea artei ca ficţiune, celebrarea teatrului ca proces, discontinuitate, coduri multiple, subversiune, perversiune, deformare, deconstrucţie, anti-mimetism, performance ca un termen între teatru şi drama, spaţiu gol, tăcere Sub cupola teatrului nou se află o diversitate de mijloace teatrale Teatrul postdramatic este unul dintre ele Richard Schencher foloseşte termenul de „postdramatic” referindu-se la happenigs, dar vorbeşte şi despre drama postdramatică în ceea ce priveşte textele lui Ionesco sau Beckett Povestea, după Schechner, este înlocuită la aceştia de un „joc” care generează acţiunea Lehmann îl completează, menţionând faptul că acest „joc” este de fapt, tot o construcţie dramatică Diferenţa între postmodern şi postdramatic se observă atunci când: „evoluţia unei poveşti cu o logică internă nu mai este centrală, când compoziţia nu mai e percepută ca o calitate organizatoare, ci ca un fabricat artificial impus, nimic altceva decât un fals al logicii de acţiune care serveşte doar clişee, atunci teatrul se confruntă cu problema posibilităţii de dincolo de drama, nu neapărat dincolo de modernitate ” Reprezentanţi Capitolul de panoramare a postdramaticului deschide o paletă de artişti reprezentativi Începe cu Tadeuz Kantor, ale cărui spectacole, prin ideea morţii, a catastrofei, dar şi a istoriei care le predomină, marchează o deplasare semnificativă de teatrul dramatic Lucrând pe memorie şi trecut, Kantor rupe timpul liniar, cronologic şi preferă în loc, circularitatea, repetiţia unui timp ritualic Tot în aceaşi perioadă, regizorii germani(Klaus-Michael Gruber, Peter Stein, Heiner Muller) şi Teatrul Berlin Schaubuhne deconstruiesc teatrul clasic, făcând loc teatrului postmodern, pe care Lehmann îl numeşte postdramatic „Teatrul vocii” al lui Gruber lasă în urmă drama şi accentuează în schimb enunţarea şi momentul vorbirii Montările lui pe texte moderne şi clasice în spaţii impunătoare, cum e Berlin Olympia Stadium, e o dovadă a implicării în mişcarea postdramatică prin arhitectura spaţiului Cel mai reprezentativ rămâne însă Bob Wilson al cărui teatru este o constantă metamorfoză care amestecă energiile cu realităţi eterogene Lehmann vede în Wilson o dimensiune cvasi-metafizică, cu actori care se mişcă prin forţe misterioase, reprezentând manifestări ale unor legi străvechi Situaţiile, peisajul scenic, sunetul şi imaginile se îmbină în aşa fel încât mută teatrul către o scenă „post-antropocentrică”, chiar înaintea marionetelor din avantgarda istorică, dar într-o logică asemănătoare Renunţarea la autonomia umană oferă postdramaticului o dimensiune post-umanistă şi imaginează o realitate în care oamenii nu mai pot domina natura Alţi practicieni care corespund mai mult sau mai puţin teatrului postdramatic: Jan Fabre, Jan Lauwers, Heiner Goebbels, Einar Schleef, Jurgen Manthey, Peter Brook, Robert Lepage, Elizabeth LeCompte, Pina Bausch, Meredith Monk, Silviu Purcărete, Jerzy Grotowski, Eugenio Barba, Tadashi Suzuki Teatrul postdramatic pentru actor Pentru actor, teatrul postdramatic înseamnă o depărtare de cele mai importante reforme în arta actorului Nu mai există întruparea unui personaj, ci mai degrabă o prezenţă corporală activă în spaţiu şi în timp real Actorii trec printr-un proces colectiv, colaborând mereu cu spectatorul Mişcarea se produce fără să aibă o motivaţie bine definită, dar există o logică a corpului Performerii apar ca nişte pusee de energie şi emoţie şi reprezintă vehiculi ai unui discurs Ei creează imagini, se mulează în decor, supunându-se elementelor dinamice Graniţa între performance şi postdramatic este destul de neclară, iar pe viitor, Lehmann susţine că cele două se vor influenţa tot mai mult, performance-ul fiind mai degrabă una din manifestările postdramaticului Asemănarea majoră constă în modul de reprezentare: cei care fac performance nu arată o realitate transformată artistic, ci se bazează pe o autotransformare Acelaşi principiu se aplică şi în cazul teatrului postdramatic Concluzii Cartea lui Lehmann se concentrează mai mult pe partea social- istorică a teatrului Conştient de absenţa aspectului politic, autorul nu susţine că teatrul ar fi lipsit de această componentă, ci că de fapt, el este mult mai interesat să înţeleagă politicile teatrale Felul în care sunt structurate ideile sale despre postdramatic şi tendinţele acestui curent, face inutilă ancorarea într-un cadru politic Lehmann vede teatrul ca o instituţie morală, de aceea el speră în revizuirea „politicilor de percepţie” şi „esteticilor responsabilităţii”, pentru că teatrul, spre deosebire de media, aduce actorul-performer şi spectatorul în acelaşi loc şi amândoi sunt implicaţi în actul artistic Citându-l pe Heiner Muller, Lehmann vorbeşte despre condiţia spectatorului contemporan de teatru care se plictiseşte să urmărească o singură intrigă într-un spectacol Dacă, în schimb i s-ar oferi posibilitatea mai multor planuri, atunci ar fi într-adevăr mai interesant 